विधायक रामबीर शौकीन परिवार सहित निहाल विहार में रहते हैं। सोमवार रात वह घर पर ही थे। लगभग 9 बजे बवाना थानाध्यक्ष सहित पुलिस टीम हत्यारोपी दीपक को लेकर उनके घर पहुंची। उन्होंने विधायक के घर की तलाशी लेनी चाही। इस पर विधायक ने सर्च वारंट मांगा। इस बात पर पुलिस व विधायक के बीच टकराव बढ़ने लगा। रामबीर शौकीन का आरोप है कि इस दौरान जब उनकी पत्नी आई तो पुलिसकर्मियों ने उनके साथ बदसलूकी की। उनके बच्चों को पुलिसकर्मियों ने धमकाया और छह माह के भीतर किसी मामले में उन्हें फंसाने की धमकी दी। दोनों पक्षों में हाथापाई भी हुई। इस दौरान तीन पुलिसकर्मियों की नेम प्लेट गिर गई। लोकल पुलिस के आने पर बवाना पुलिस वहां से लौट गई। विधायक का कहना है कि नीरज बवाना का मामा होने के चलते पुलिस उन्हें परेशान कर रही है। वह एक साल से नीरज बवाना से नहीं मिले हैं। डीसीपी रणवीर सिंह का कहना है कि उन्हें विधायक की तरफ से कोई शिकायत नहीं मिली है।